Ingen personer kom til skade i branden, huset var nemlig helt tomt.

Der udbrød natten til onsdag brand i en tom villa i Biersted. Villaen er fuldstændig udbrændt, og både gavl og tag er styrtet sammen i forbindelse med branden. Derfor var det ikke muligt at sende røgdykkere ind i huset. Og det bekymrede til at starte med indsatsleder fra Nordjyllands Beredskab, Bo Isaksen. - Vi frygtede, at der var nogen derinde, men politiet havde heldigvis kontakt til både ejer og lejer, fortæller han. Heldigvis er var ingen personer i fare under branden. Huset er udlejes nemlig, og lejerne er netop fraflyttet det. Teknikere skal undersøge brandårsag Nordjyllands Beredskab har i nat haft travlt med at sikre en udvendig slukning af huset, og i de tidlige morgentimer er de begyndt at fjerne de to gavle og taget, som er faldet ned i husets stueplan, så de kan få efterslukket i huset. - Der skal teknikere på, så vi prøver at bevare så meget, som det er muligt, i de rum der er tilbage, siger indsatslederen. 12 personer fra Nordjyllands Beredskab har været med til at slukke branden, der både krævede en ekstra tankvogn og en lift, så bereskabet kunne få fjernet noget af gavlen på huset. Huset bliver afspærret senere på morgenen, når slukningsarbejdet er færdigt. Det skal gennemgåes af teknikere fra Nordjyllands Politi.